แท้งและทำการขูดมดลูกวันที่ 13 มิถุนายน หลังจากขูดมดลูกไปไม่เป็นประจำเดือนเลย จนวันที่ 4 ตุลาคมได้ทำการตรวจการตั้งครรภ์พบ อยากทราบว่าประมาณกี่สัปดาห์คะ
สวัสดีค่ะ หลังการแท้งบุตรด้วยการขูดมดลูกนั้น อาจจะยังไม่มีการตกไข่และไม่มีประจำเดือนได้ภายใน 1-3 เดือนแรก โดยควรทำการคุมกำเนิดต่อไปก่อนอีกอย่างน้อย 1-2 เดือน เพื่อให้ร่างกายได้ฟื้นตัวในกรณีนี้ที่ประจำเดือนไม่มาเลย แล้วตั้งครรภ์ อาจเป็นไปได้ว่าในรอบเดือนแรกที่กลับมามีการตกไข่ เกิดการปฏิสนธิในรอบเดือนนั้นๆขึ้นทันทีแต่จากประวัติคงยังบอกไม่ได้ชัดเจนว่ากลับมามีการตกไข่ตั้งแต่เดือนใดในระหว่างเดือนมิย ถึงตค แนะนำการรีบไปฝากครรภ์ และทำอัลตราซาวน์หน้าท้องเพื่อยืนยันว่าเป็นการตั้งครรภ์ตามปกติในมดลูก และประเมินอายุครรภ์จากอัลตราซาวน์ตั้งแต่เนิ่นๆ เพื่อให้ได้ผลใกล้เคียงความเป็นจริงมากที่สุดค่ะ